གདུང་བ་

གདུང་བ་ཞེས་པ་ནི་སེམས་སྡུག་བསྔལ་གྱིས་མནར་ཞིང་ཡིད་མི་བདེ་བར་འགྱུར་བའི་ཚོར་བ་ཞིག་ལ་གོ་དགོས། དེ་ཡང་སྤྱོད་འཇུག་གི་འགྲེལ་པ་ཁག་ཏུ་ཆགས་ཤིང་ཞེན་པ་དང་། སྔར་བྱས་པའི་སྡིག་པ། དམྱལ་བའི་སྐྲག་སྣང་། གཉེན་བཤེས་དང་བྲལ་བ་སོགས་ཀྱི་རྐྱེན་གྱིས་སེམས་གདུངས་ཤིང་ཡིད་མི་བདེ་བའི་ཚོར་བ་སྐྱེ་བར་འགྲེལ་འཆད་བྱས་འདུག
སེམས་ཀྱི་མི་བདེ་བའི་ཚོར་བ།
སེམས་གདུངས་པ་ ཞེས་པ་སྔར་བྱས་ཀྱི་སྡིག་པ་དྲན་པའམ་དམྱལ་བའི་སྐྲག་སྣང་གིས་ཡིད་མི་བདེ་བའི་ཚོར་བ་སྐྱེ་བར་གོ་དགོས། "རང་གིས་སྔར་བྱས་ཀྱི་སྡིག་པ་རྣམས་དྲན་པས་སེམས་སྡུག་བསྔལ་གྱིས་གདུང་ཞིང་བྲང་སེན་རྗེས་ཀྱིས་བཀང་བ་དང༌། སེམས་ཅན་དམྱལ་བའི་སྒྲ་སོད་སོད་དང་ཆོད་ཆོད་དང་ངུ་ཞིང་སྨྲེ་སྔགས་འདོན་པ་ལ་སོགས་པ་ནི་ཐོས་པ་ཡིས་ཤིན་ཏུ་སྐྲག་པས་མི་གཙང་བ་རྣམས་ཀྱིས་ལུས་གོས་ཤིང་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཞེས་གསལ་ལོ། །འདིས་སྔར་གྱི་སྡིག་པ་དྲན་པས་སེམས་གདུངས་ཤིང་དམྱལ་བའི་སྒྲ་ཐོས་པས་སྐྲག་པའི་སྡུག་བསྔལ་ལ་གོ་དགོས།
"སྔར་རང་གིས་སྡིག་པ་བྱས་པ་དྲན་པས་སེམས་གདུངས་པ་དང༌། དམྱལ་བར་སྡུག་བསྔལ་ཆེན་པོ་མྱོང་དགོས་པ་བསྲེག་པ་ལ་སོགས་པའི་དམྱལ་བའི་སྒྲ་ནི་ཐོས་པ་ཡིས་བདག་ཀྱང་དེར་འགྲོའོ་སྙམ་དུ་སྐྲག་པས་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཞེས་ཀྱང་གསུངས་འདུག 
ཆགས་ཞེན་གྱིས་གདུངས་པ།
ཆགས་པའི་གདུང་བ་ཞེས་པ་སྤྱིར་གཉེན་བཤེས་དང་ལོངས་སྤྱོད་ལ་ཞེན་པས་ཡིད་མི་བདེ་བར་གྱུར་པ་ལ་གོ། "མ་མཐོང་ན་ནི་དགར་མི་འགྱུར་ཏེ་ཡིད་མི་བདེ་བར་འགྱུར་ཞིང་དེས་ཡིད་ཀྱང་མཉམ་པར་འཇོག་པར་མི་འགྱུར་ལ། གལ་ཏེ་མཐོང་ཡང་ངོམས་པར་མི་འགྱུར་བས་སྔར་བཞིན་དུ་དེ་ལ་སྲེད་པས་གདུངས་པར་འགྱུར།"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར།  དེ་ཡང་སྡུག་པའི་ཡུལ་དེ་མ་མཐོང་ན་ཡིད་མི་བདེ་ཞིང་མཐོང་ཡང་ངོམས་པར་མི་འགྱུར་བས་སྔར་བཞིན་དུ་སྲེད་པས་གདུངས་པ་ལ་གོ།
བྲལ་བའི་གདུང་བ།
མྱ་ངན་གྱི་གདུང་བ་ ཞེས་པ་གཉེན་བཤེས་དང་བྲལ་བའི་སྐབས་སུ་ཡིད་མི་བདེ་བར་འགྱུར་པ་དེ། "གཉེན་བཤེས་ལ་སོགས་པ་འཇིག་རྟེན་པ་རྣམས་མྱ་ངན་གྱིས་ཀུན་ནས་གདུང་སྟེ་སྐྲ་འབལ་ཞིང་མིག་མཆི་མས་བཀང་ནས་ཀྱི་ཧུད་ཕ་ཀྱི་ཧུད་མ་ཞེས་པ་སོགས་འོ་དོད་འབོད་ཅིང་ངུ་བཞིན་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཞེས་གསུངས་པ་ལྟར་གཉེན་བཤེས་དང་བྲལ་བའི་མྱ་ངན་གྱིས་གདུངས་པ་ལ་གོ། "དེ་བཞིན་དུ་ཟས་གོས་ནོར་སོགས་ཀྱི་རྙེད་པ་ངན་ངོན་ཏེ་དམན་པ་ཅུང་ཟད་ཙམ་རེ་བྱེད་པའམ་བྱུང་བ་མཐོང་བར་གྱུར་ནས་ཅིའི་ཕྱིར་སེམས་ཁྱོད་ཀྱིས་དེ་ལ་མི་བཟོད་པར་ཕྲག་དོག་གིས་ཡིད་གདུང་བར་བྱེད་དེ་བྱེད་མི་རིགས་སོ། །"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་གསུངས་པ་ལས། ཕྲག་དོག་སོགས་ཀྱིས་སེམས་གདུང་བར་གྱུར་པ་ལ་གདུང་བ་ཞེས་ཟེར།
ལོངས་སྤྱོད་ཀྱི་གདུང་བ།
ནོར་གྱི་གདུང་བ་ཞེས་པ་ནོར་ལོངས་སྤྱོད་བསག་བསྲུང་བརླག་གསུམ་གྱིས་སྡུག་བསྔལ་བར་གྱུར་པ་དེ། "བསགས་དང་བརླག་དང་བསྲུང་བའི་གདུང་བ་ཡིས་གནོད་པར་བྱེད་པས་ན་ནོར་ནི་ཕུང་ཁྲོལ་མཐའ་ཡས་པའི་རྒྱུར་ཤེས་པར་བྱ་སྟེ། ནོར་ལ་ཆགས་པས་གཡེངས་པར་གྱུར་པ་དག་སྲིད་པའི་སྡུག་བསྔལ་ལས་གྲོལ་བའི་སྐབས་མེད་དོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། དེ་ཡང་ནོར་ལོངས་སྤྱོད་བསག་པའི་སྡུག་བསྔལ་དང་། བསྲུང་བའི་སྡུག་བསྔལ། བརླག་པའི་སྡུག་བསྔལ་གསུམ་གྱིས་གདུང་བར་འགྱུར་བ་ལ་ཟེར།
"གདུང་ཞིང་ཡིད་མི་བདེ་བ་སྡུག་བསྔལ་བའི་རྒྱུ་ནི་ཕུང་ཁྲོལ་ཡིན་ལ་དེ་ཉིད་དོན་མེད་པ་རྒུད་པའི་རྒྱུ་ཡིན་པའི་ཕྱིར་རྒྱུ་ལ་བརྟགས་ནས་ནོར་ཉིད་ཕུང་ཁྲོལ་དུ་བརྗོད་དོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཞེས་གསུངས།
བསྡུས་དོན།
གདུང་བ་ཞེས་པ་ནི་སེམས་པ་སྡུག་བསྔལ་གྱིས་མནར་ཞིང་ཡིད་མི་བདེ་བའི་ཚོར་བ་ཞིག་ལ་གོ་དགོས། དེ་ཡང་སྔར་གྱི་སྡིག་པ་དྲན་པའི་གདུང་བ་དང་། དམྱལ་བའི་སྐྲག་སྣང་གིས་གདུང་བ། ཆགས་ཞེན་གྱིས་གདུང་བ། གཉེན་བཤེས་དང་བྲལ་བའི་མྱ་ངན་གྱི་གདུང་བ། ནོར་ལོངས་སྤྱོད་ཀྱི་གདུང་བ་སོགས་སུ་ཕྱེ་ནས་འཆད་ཅིང་། དེ་རྣམས་ནི་སྤྱར་ན་ལམ་བསླབ་པ་གསུམ་ཉམས་སུ་ལེན་པ་ལ་གེགས་བྱེད་པར་གསུངས་འདུག
ལུང་ཁུངས།